Afrikaans is Groot-kaartjies nog beskikbaar ná kuberaanval | Maroela Media
Die direksie van AIG het in 'n verklaring bevestig die kuberaanval het op 27 Maart plaasgevind toe kaartjieverkope by Computicket geopen het vir die konserte wat later vanjaar plaasvind.
Rapport het Sondag berig sowat 85 000 kaartjies is deur onbekende kopers bespreek, maar nooit gekoop nie en dat dit tot gevolg gehad het dat mense wat kaartjies wou koop dit nie kon doen nie.
"Afrikaans is Groot het vertroulik verneem wie die beweerde kwaadwillige aanvaller(s) was, maar kan ongelukkig in hierdie stadium geen name bekend maak nie." Volgens die direksie ondersoek die polisie se handelstak tans die saak. "Die strafregtelike klag is na ons wete deur Computicket/Shoprite aanhangig gemaak."
Volgens die direksie het Afrikaans is Groot op openbare aanvraag juis van Ticketpro na Computicket geskuif in die hoop dat daar nie weer, soos vantevore, probleme met kaartjieverkope sou wees nie.
"Dit is vir ons 'n groot skok dat so 'n aanval op Afrikaans is Groot van stapel gestuur sou word, en dit is uiters jammer dat ons getroue ondersteuners hieronder moes ly. Ons verstaan dit was 'n groot frustrasie en het ontsteltenis onder ons aanhangers veroorsaak," het Arnold Coleske, uitvoerende direkteur van die Afrikaans is Groot-konserte, gesê.
Die direksie het ook gesê duisende konsertgangers is onder die indruk dat die kaartjies uitverkoop is. "Daar is wel kaartjies vir die konserte beskikbaar wat op 23, 24, 25, 29, 30 November asook 1 en 2 Desember in Pretoria gaan plaasvind."
Afrikaans is Groot oorweeg dit ook om bykomende vertonings te open sodat alle ongelukkige ondersteuners wat Afrikaans is Groot-kaartjies wil bekom die konsert kan bywoon.
"Afrikaans is Groot is wagtend op die strekking van die ondersoek wat deur die SAPD uitgevoer word. Soos wat ons inligting bekom, sal ons dit bekend maak."